- Hvis du havde ringet på FaceTime, så kunne du se et stort smil og måske havde jeg også danset en lille dans. Sådan lyder det fra Læsøs borgmester, Tobias Birch Johansen (V), da TV2 Nord fanger ham over telefonen. Han kan nemlig ikke få armene ned over regeringens nye forslag , som er tiltænkt at skulle indgå i finansloven. Her vil regeringspartierne øge tilskuddet til færgebilletter med 51 millioner kroner årligt. Det betyder, at det såkaldte landevejsprincip i så fald vil komme til at gælde året rundt. Hvis forslaget bliver vedtaget, skal det dermed koste det samme at sejle med færge som at køre en tilsvarende strækning i bil. Ifølge ø-borgmesteren vil det betyde, at færgebilletterne bliver billigere i sommermånederne. - Det er sindssygt positivt. Det kommer til at få enorm indflydelse på de danske øers vækst og udvikling i fremtiden. Det er meget nødvendigt med det her, fordi priserne efterhånden er så høje, at folk vælger os fra. Nu kan vi komme ned på et niveau, som man kan forholde sig til. Også som almindelig dansker, siger han. Stor håndrækning Hvor meget prisen kan sænkes, tør borgmesteren dog ikke spå om endnu, men folk kan se frem til "meget, meget billigere billetter". Mandag klokken 10 skal han og de øvrige ø-borgmestre til møde med Louise Schack Elholm (V), der er minister for landdistrikter. Her skal de tale nærmere om øernes udfordringer. 2023 har langt fra været nogen dans på roser for Læsøfærgen. Passagertallene for Læsøfærgen var i juli de laveste i 25 år. - I år har vi fået en ordentlig en over snuden, og vi kan ikke tåle at få lige så mange tæsk næste år. Så vi vil gerne være mere fleksible, så vi kan tilpasse det behov, der er og med relativt kort varsel måske indskyde en afgang eller tage den af, siger Tobias Birch Johansen. Er den her håndrækning så nok for jer? - Man kan altid komme på en masse andet. Men hvis det bliver stemt igennem, så er der ikke længere den barriere, der hedder pris. Jeg tror, at det her vil løfte os enormt. Også erhvervslivet, siger borgmesteren. Foruden tiltaget med at få landevejsprincippet til at gælde hele året rundt vil der blandt andet være afsat penge til at hæve udgifterne til kørselsfradraget med 100 millioner kroner årligt i fire år.
Det kan blive betydeligt billigere at sejle med Læsøfærgen i sommermånederne.